钦定古今图书集成/明伦汇编/人事典/第017卷 > 《明戴思恭证治要诀》 > 《臂痛》
## 钦定古今图书集成/明伦汇编/人事典/第017卷 > 《明戴思恭证治要诀》 > 《臂痛》

臂为风寒湿所搏，或饮液流入，或因提挈重物，皆致
臂痛。有肿者，有不肿者，除饮证外，其馀诸痛，并宜五
积散及乌药顺气散，或蠲痹汤。

外有血气一证，血不荣于筋，或致臂痛。宜“蠲痹汤”、四
物汤各半贴，和匀煎服。

乳妇以臂枕儿，伤于风寒，多有臂痛，亦宜于此选用。
若坐卧为风湿所搏，或睡后手在被外，为寒邪所袭，
遂令臂痛，宜五积散及蠲痹汤、乌药顺气散。审知是
湿，蠲痹汤，每服加苍术三钱、防己四分，或用五痹汤。
曾因挈重伤筋，以致臂痛，宜琥珀散、劫荣散或和气
饮，每服加白姜黄半钱，以姜黄能入臂故也。